Worcester F 80 Distinctiones

15 Arma virtutum

Arma virtutum oportet accipere[[1]](#footnote-1) contra hostes anime, scilicet, mundum, carnem, et diabolum. Videlicet, arma sapiencie contra decepcionem diaboli; arma paciencie contra turbacionem mundi; arma continencie contra voluptatem carnis. Impugnat ergo diabolus armatus mendacio et decepcione dicens fore iusticiam accipere vindictam, numam dare. Ad vsuram prouidenciam[[2]](#footnote-2) congregare pectumam, Prou. 22[:5]: *Arma* ad capiendum et *gladii* ad interficiendum, et Luc. 11[:21]: *Cum fortis armatus*, id est, diabolus fortis, per naturam armatus per astuciam *custodit*, per diligenciam *atrium suum*, id est, animam peccatricem *in pace sunt* omnia *que possidet,* scilicet,ne,[[3]](#footnote-3) fugiant a domino suo.

¶ Set contra hunc necessaria sunt arma sapiencie per que deprehenduntur et abiciuntur suggestiones male, Rom. 13[:12]: *Abjiciamus ergo opera tenebrarum, et induamur arma lucis*.[[4]](#footnote-4) Vnde dicitur in *Philosophia* Boicii, talia tibi contuleramus arma, que nisi prior abiecisses, inuicta te firmitate tuerentur. 2 Macc. vltimo 15[:11]: *Singulos* eorum *armavit* Judas, *non clepei* aut *hasta municione, sed sermonibus optimis.* Bonus quia docent, fugere malum. Melioribus quia docent facere bonum. Optimus quia docet perseuerare quousque perueniatur ad premium. Ideo dicitur Eccle. 9[:18]: *Melior est sapiencia quam arma bellica*.

¶ Impugnat secundus hostis, scilicet, mundus armatus falsitatibus. Sic Saul Dauid, Psal. [56:5]: *Filii hominum dentes eorum arma et sagitte*. Arma in aperta contencione sicut canes, sagitte in occulta detraccione sicut uulpes. Gladius acutus qui cito intrat in fallaci adulacione sicut scorpiones.

¶ In istis contencio generat rancorem; detraccio, infamiam; adulacio, vanam gloriam, Jac. 3 per totum. Contra hostem[[5]](#footnote-5) neccesaria sunt arma

/f. 215ra/

paciencie, [1] Pet. 4[:1]: *Christo in carne passo, et vos eadem cogitacione* *armamini*. Set multi sunt sicut episcopus qui clerico eum turbanti, set ad pacienciam hortanti, secundum illud Rom. 5[:3]: *Tribulatio pacienciam operatur*. Respondit, Verum est, set non sine modo soluendo. Fatuus est igitur qui proicit arma sua dum est in bello, baculum dum canes latrant ad eum, Rom. 12[:12]: *In tribulacione patientes.* Bonum enim quanto in acquisicione difficilius, tanto in operacione commendabilius, vt continencia et in iuuentute, abstinencia in epulone, humilitatis in dignitate, paciencia in aduersitate. Sic vinum melius est quod crescit in arduis. Et hec est *armatura forcium* Can. 4[:4].

¶ Impugnat tercius hostis, scilicet, caro armatus sensuum et membrorum voluptatibus, sicut domina sua impugnauit Joseph, Gen. 39[:7]. Ideo Rom. 6[:12]: *Non exhibeatis membra uestra arma iniquitatis peccato.* Fatuus foret qui traderet arma sua ad impugnandum seipsum quod faciunt qui periculosis occasionibus se exponunt. Contra hunc hostem necessaria sunt arma iusticie. Vnde sequitur Rom. 6[:13]: Set exhibite *membra uestra justicie Deo.* Justum est enim vt caro seruiat spiritum et spiritus Deo, [2] Cor. 6[:4-7]: *In omnibus exhibeamus nosmetipsos sicut Dei ministros* *per arma justitie a dextris* sectando rectam racionem *a sinistris* fugiendo malam delectacionem. [2] Cor. 10[:4]: *Arma milicie nostre non sunt carnalia, sed potencia* *Deo,* etc.

¶ De malis dicitur Ezech. 32[:27]: Descendit in *infernum[[6]](#footnote-6)* *cum armis suis.* De bonis, 2 Macc. 3[:25]: Qui *sedebat, videbatur habere arma aurea*, et premia.

¶ Arma virtutum paruis militibus sunt onerosa, figura ad hoc [1] Reg. 17[:39]: Temptauit David vtrum *armatus posset incedere* et *non* potuit. *Non enim habebat consuetudinem*. Propter hoc tales diabolus aut eleuat in prosperis faciliter tanquam inermes et inscios, aut depremit in[[7]](#footnote-7) aduersis. Ideo consulit Apostolus, [2] Cor. 6[:4-7]: *In omnibus* exhibeatis vosmetipsos *sicut Dei ministros in multa paciencia,* *in ieiuniis* contra carnem. *In vigiliis* contra hostem, *in caritate non ficta* contra mundanam auariciam et sequitur, *per arma iustitie a dextris et a senistris,* hoc est, in prosperis et aduersis. Si sciret homo fortitudinem et multitudinem aduersariorum suorum non incideret inermis et solus.

¶ Ideo consulit Apostolus ad Eph. 6[:11-12]: *Induite vos armaturam Dei, vt possitis stare adversus insidias diaboli: quoniam non est nobis colluctatio,* etc.

1. accipere ] *corr*. opertem. [↑](#footnote-ref-1)
2. prouidenciam ] *add*. ~~contra pectumam~~. [↑](#footnote-ref-2)
3. ne ] *add.* scilicet. [↑](#footnote-ref-3)
4. *lucis* ] Lambeth, F 128, *om*. F 80. [↑](#footnote-ref-4)
5. hostem ] *add*. c. [↑](#footnote-ref-5)
6. infernum ] *add.* f. [↑](#footnote-ref-6)
7. in ] *add*. ad. [↑](#footnote-ref-7)